අපේ දරුවන්ට අධ්‍යාපනය ලබා ගැනීමට අත්වැලක් වශයෙන් රජය නොමිලේ පොත් ලබා දෙන විට පසුගිය කාලයේ උතුරු නැගෙනහිර ප්‍රදේශවල දරුවන්ට එල්.ටී.ටී.ඊ සංවිධානය ලබා දුන්නේ සයනයිඩ් කරල, ටී. 56 හා බෝම්බ බව ජාතිය ගොඩනැඟීමේ හා වතු යටිතල පහසුකම් සංවර්ධන ඇමැති රෝහිත අබේගුණවර්ධන මහතා පැවැසීය.මේ තත්ත්වය අවසන් කර ජනතාවට බියෙන් සැකෙන් තොරව ජීවත් වීමට අවස්ථාව ලබාදුන්නේ ජනාධිපති බැවින් කවුරුත් එතුමාට කෘතගුණ සැලකිය යුතු යැයි ද ඇමැතිවරයා පැවැසීය.ඇමැති රෝහිත අබේගුණවර්ධන මහතා එසේ පැවැසුවේ වාද්දුව මොරොන්තුඩුව ධම්මානන්ද නවෝද්‍යා විද්‍යාලයේ පැවැති මවුපිය හමුවක දීය.ප්‍රදේශයේ පාසල් ශිෂ්‍ය ශිෂ්‍යාවන්ට 2010 වසර සඳහා අභ්‍යාස පොත් ඇතුළු අධ්‍යාපනික උපකරණ ලබාදීම නිමිත්තෙන් මේ හමුව පැවැත්විණි.කළුතර අධ්‍යාපන කොට්ඨාසයේ වස්කඩුව මානගොඩ, නුගගොඩ, පංචිගොඩ, වාද්දුව, පොතුපිටිය, දෙල්දූව, පොහද්දරමුල්ල, මාවල, කළපුගම සහ මොරොන්තුඩුව යන ගම්වල අඩු ආදායම් ලාභී පවුල් හයසිය පනහක දරු දැරියන්ට මෙහිදී අලුතින් අභ්‍යාස පොත් ප්‍රදානය කැරිණි.මේ ව්‍යාපෘතිය සඳහා රෝහිත අබේගුණවර්ධන පදනම හා දෙල්දූව නිර්මල රෙස්ට් අධිපති ශාන්ත සිල්වා මහතා රුපියල් ලක්ෂ පහක මුදලක් වැයකර තිබිණි.ඇමැතිවරයා මෙසේ ද පැවැසීය.